Fanø i Atlantvolden - Fanø udgjorde under 2. Verdenskrig den del af befæstningen omkring Esbjerg og dennes vigtige havn. Formålet var at forindre, at havnen kunne bruges til understøttelse af en eventuel Allieret invasion. som følge heraf blev Fanø udbygget med knap 300 bunkere, der især er placeret på øens nordlige del.
Befæstningen omfattede et større antal kyst- og luftværnsbatterier samt befæstning langs kysten, og der blev udlagt i alt 49.000 miner på øen. De tyske besættelsestropper udgjorde ca. 3.000 mand, hvortil kom ca 1.200 danske arbejdere, der deltog i bunkerbyggeriet. Den lokale befolkning på ca 3.000 sjæle var således i undertal på deres egen ø.
De fleste bunkere ligger stadig i landskabet, og det er muligt at komme ind i hovedparten af dem.